રાજકોટમાં 43 કેસ, 24 કલાકમાં 31નાં મોત, ટ્રાફિક ACP સહિત 11 પોલીસ કર્મીનો કોરોના રિપોર્ટ પોઝિટિવ | News Updates
Home Gujarat રાજકોટમાં 43 કેસ, 24 કલાકમાં 31નાં મોત, ટ્રાફિક ACP સહિત 11 પોલીસ...
રાજકોટમાં 43 કેસ, 24 કલાકમાં 31નાં મોત, ટ્રાફિક ACP સહિત 11 પોલીસ કર્મીનો કોરોના રિપોર્ટ પોઝિટિવ
રાજકોટમાં આજે બપોર સુધીમાં વધુ 43 કેસ નોંધાયા છે. રાજકોટમાં 24 કલાકમાં 31 લોકોના મોત થયા છે. રાજકોટ શહેરના 24, ગ્રામ્યના 4 અને અન્ય જિલ્લાના 3 દર્દીના મોત થયા છે. કોવિડ મૃત્યુ અંગેનો નિર્ણય ડેથ ઓડિટ કમિટી લેશે. રાજકોટમાં અત્યાર સુધીમાં કોરોના પોઝિટિવ કેસની સંખ્યા 4485 પર પહોંચી છે. રાજકોટમાં હાલ 1444 દર્દીઓ સારવાર હેઠળ છે. રાજકોટ શહેરમાં રોજ 100ની આસપાસ કોરોના કેસ નોંધાય રહ્યા છે. રાજકોટ કોરોનાનું હોટસ્પોટ બન્યું છે. કોરોના સંક્રમણ વધતા આજે બપોર બાદ દાણાપીઠમાં તમામ દુકાનો બંધ રહેશે.રાજકોટમાં કોરોના વોરિયર્સ જ કોરોનાનો શિકાર બની રહ્યા છે. ટ્રાફિક ACP ભરત ચાવડા સહિત પોલીસ કંટ્રોલ રૂમમાં ફરજ બજાવતા 11 કર્મચારીઓનો રિપોર્ટ પોઝિટિવ આવ્યો છે.
ગ્રામ્ય વિસ્તારમાં કુલ 150 રૂટો પર બસ કન્ડક્ટરને થર્મલ ગન આપવામાં આવી છે
​​​​​​​લોકડાઉન લાગુ થયું તે પહેલા એસ.ટી. રાજકોટ દ્વારા દરરોજ આશરે 1300 ટ્રીપ થતી હતી અને તેમાં સરેરાશ 25000 જેટલા મુસાફરોની આવ-જા થતી હતી. હાલ આશરે 700 જેટલી બસ ટ્રીપ ઓપરેશનમાં છે અને રોજ સરેરાશ 10000 જેટલા મુસાફરોની આવન-જાવન થતી રહે છે. અત્યારે દરેક બસ 60 ટકા કેપેસિટી મુજબ એટલે કે લગભગ 25થી 30 મુસાફરોને બેસાડી ચલાવવામાં આવી રહી છે. ત્યારે બસ કંડક્ટરને થર્મલ ગન આપવામાં આવી છે અને તેમના દ્વારા મુસાફરોના શરીરના તાપમાન ચકાસીને જ પ્રવેશ આપવામાં આવે છે. મુસાફરોએ માસ્ક પહેર્યું હોય તે સુનિશ્ચિત પણ કરવામાં આવી રહ્યા છે. સાથોસાથ એસ.ટી. તંત્ર દ્વારા નિયમિત રીતે બસ સેનિટાઈઝ કરવામાં આવી રહી છે. ગ્રામ્ય વિસ્તારમાં કુલ 150 રૂટો પર બસ કન્ડક્ટરને થર્મલ ગન આપવામાં આવી છે.
કોરોનાની વૈશ્વિક મહામારી અનુસંધાને વાયરસના સંક્રમણને પ્રસરતો અટકાવવાના પ્રયાસો વધુ સતેજ કરવા રાજકોટ મહાનગરપાલિકા દ્વારા વિવિધ મોરચે યુદ્ધના ધોરણે જુદા જુદા પ્રકારની કામગીરી હાથ ધરવામાં આવી છે. જેમાં એક મહત્વપૂર્ણ બાબત છે જનજાગૃતિ. મનપા દ્વારા લોકોને જાગૃત અને સતર્ક કરવા કચેરીમાં પીળા રંગના સ્ટીકર લગાવવામાં આવેલા છે. જેમાં ફેઈસ માસ્ક પહેરવા, સામાજિક અંતર જાળવવા, આરોગ્ય સેતુ એપ ડાઉનલોડ કરવા, સ્વચ્છતા જાળવવા, છીંક કે ઉધરસ આવતી વખતે મોં રૂમાલથી કવર કરવા, પગથીયા ચડતી વખતે રેલિંગને સ્પર્શ ન કરવા, હાથ મિલાવીને અભિવાદન કરવાને બદલે નમસ્તે મુદ્રાનો પ્રયોગ કરવા સહિતના સૂત્રો લખી કોરોના સામેની લડતમાં નાગરિકોને સતર્ક રહેવા ખાસ અપીલ કરવામાં આવી છે. શહેરના અલગ અલગ મોલમાં કોરોના જાગૃતિ અંગેના સ્ટિકર લગાવવામાં આવ્યા છે. જેમાં રિલાયન્સ મોલ, બિગ બજાર, ડી માર્ટ, કોઠારીયા મેઈન રોડ પર આવેલા એકોર્ડ હાઈપર માર્કેટમાં અલગ અલગ લખાણના સ્ટીકર લગાવવામાં આવ્યા છે.
રાજકોટમાં દાણાપીઠ સવારે 8થી 3 સુધી જ ખુલ્લી રહેશે
કોરોનાના કેસોમાં વધારો થતાં દાણાપીઠના વેપારીઓએ અડધો દિવસનું સ્વૈચ્છિક લોકડાઉન જાહેર કર્યું છે. આજથી સવારે 8થી 3 વાગ્યા સુધી જ દુકાન ખુલ્લી રહેશે. બપોર બાદ તમામ દુકાનો બંધ રહેશે. પરિસ્થિતિ કાબૂમાં આવી જશે તો 20 સપ્ટેમ્બરથી દુકાન શરૂ કરી દેવાશે.
સરકાર દ્વારા કેટલીક શરતો સાથે લોકોને પોતાનો વ્યવસાય ચાલુ કરવા છૂટ આપવામાં આવી છે, લોકોએ સામાજિક અંતર રાખવું, માસ્ક પહેરવું જેવા નિયમોનું પાલન કરવું આવશ્યક છે. શહેરમાં સોશિયલ ડિસ્ટન્સનો અને ફરજિયાત માસ્ક અંગેના ભંગ કરતા ધંધાર્થીઓ અને લોકો સામે રાજકોટ મહાનગરપાલિકા દ્વારા કડક અને દંડ વસુલ કરવાની કાર્યવાહી હાથ ધરી છે. શહેરના જે-જે સ્થળોએ સોશિયલ ડિસ્ટન્સનો ભંગ થાય છે તેવા સ્થળોએ દંડ અથવા સીલ કરવાની કાર્યવાહી કરવામાં આવી છે. તેમજ માસ્ક વિના જાહેરમાં ફરતા લોકો સામે પણ દંડ વસુલ કરવાની કામગીરી કરવામાં આવે છે.
હોસ્પિટલમાં પ્રવેશ કરે તે પહેલા જ અટકાયત કરી
રાજકોટમાં NCPના નેતા રેશમા પટેલની પોલીસે અટકાયત કરી છે. સિવિલ હોસ્પિટલમાં કોવિડ-19ના દર્દીઓના સ્વજનોને મળવા પહોંચી હતી. જે દરમિયાન હોસ્પિટલમાં પ્રવેશ કરે તે પહેલા જ પોલીસે અટકાયત કરી હતી.